text: Ung mand kørte rundt om politistation på ulovlig knallert
  05 maj 2018 kl. 09.20
  En ung mand kørte ulovligt på en ulovlig knallert rundt og rundt om politistationen i Tønder.
  Politiet i Tønder undrer sig over en ung mands opførsel natten til lørdag.
  Omkring klokken 23 blev den 15-årige stoppet af politiet lige ved politistationen i Nørregade. Han kørte rundt og rundt om på politistationen på en stor knallert.
  Knallerten var blevet ændret, så den kunne køre hurtigere end den ellers må. Den 15-årige kørte også på baghjul rundt om politiets bygning.
  - Hvorfor han gjorde det, har vi stadig ikke helt fået opklaret, siger vagtchef Torben Møller fra Syd- og Sønderjyllandspoliti til TV SYD.
  Vagtchefen oplyser, at der venter den unge mand en stribe sigtelser.
  